SCN เชื่อปีนี้กำไรโตตามเป้า ลั่นธุรกิจ iCNG สร้างกำไรตั้งแต่ Q2
SCN เชื่อปีนี้กำไรโตตามเป้า ลั่นธุรกิจ iCNG สร้างกำไรตั้งแต่ Q2
18 พ.ค. 2558

นายธัญชาติ กิจพิพิธ กรรมการผู้จัดการใหญ่ บริษัท สแกน อินเตอร์ จำกัด (มหาชน) หรือ SCN เปิดเผยว่า ภาพรวมผลการดำเนินงานในปีนี้ มั่นใจว่าจะเติบโตได้ตามเป้าหมาย หลังผลการดำเนินงานจากธุรกิจหลักที่เกี่ยวเนื่องกับก๊าซธรรมชาติแบบครบวงจรในงวดไตรมาสแรกของปีนี้มีการเติบโตได้ดีมาก
ทั้งนี้ มองว่า ธุรกิจหลักที่เกี่ยวเนื่องกับก๊าซธรรมชาติของ SCN ยังมีการเติบโตที่ดีมาก ซึ่งสะท้อนเป็นตัวเลขกำไรสุทธิในไตรมาส 1/58 ถือเป็นจุดเริ่มต้นที่ดีต่อการผลักดันการเติบโตอย่างต่อเนื่องของ SCN ในปีนี้ ซึ่งมีเป้าหมายต้องการทำกำไรสุทธิในไตรมาสที่เหลือของปีนี้ให้เติบโตกว่าไตรมาสแรก
โดยหากสามารถทำได้ตามแผนจะส่งผลให้กำไรสุทธิในปีนี้เติบโตได้อย่างโดดเด่น เมื่อเทียบกับปีก่อนที่ทำได้ 228 ล้านบาท ซึ่งเป้าหมายกำไรสุทธิที่เติบโตในส่วนนี้ ไม่นับรวมกำไรจากธุรกิจ iCNG และธุรกิจปรับปรุงคุณภาพก๊าซ ที่จะเริ่มทยอยรับรู้ได้ในไตรมาส 2 และ 3 ตามลำดับ รวมทั้งจากธุรกิจรับเหมาก่อสร้างและบำรุงรักษาสถานี NGV ของปตท. ที่กำลังมีการขยายเครือข่ายอย่างต่อเนื่อง ซึ่งคาดว่าจะเริ่มรับรู้รายได้ในช่วงครึ่งหลังของปีนี้เช่นกัน
สำหรับการเติบโตที่ดีของบริษัทต่อจากนี้จะมาจากธุรกิจ iCNG เป็นหัวหอกในการผลักดันผลการดำเนินงาน ซึ่งจะสร้างรายได้และกำไรสุทธิอย่างมีนัยสำคัญตั้งแต่ไตรมาส 2/58 เป็นต้นไป โดยบริษัทฯ จะเร่งขยายงานขนส่งก๊าซธรรมชาติให้แก่โรงงานอุตสาหกรรมที่มีความต้องการใช้ก๊าซธรรมชาติเป็นเชื้อเพลิงการผลิต
รวมถึงติดตั้งเครื่องลดความดันก๊าซ ซึ่งเป็นนวัตกรรมเทคโนโลยีก๊าซธรรมชาติที่บริษัทเป็นเจ้าของสิทธิบัตรแต่เพียงผู้เดียว โดยในปัจจุบันมีโรงงานอุตสาหกรรมหลายแห่งที่อยู่แนวนอกท่อก๊าซให้ความสนใจเป็นจำนวนมาก จึงคาดว่าจะสามารถผลักดันผลการดำเนินงานจากธุรกิจ iCNG ในไตรมาส 2 ให้เพิ่มสูงขึ้น
นอกจากนี้ บริษัทจะรับรู้รายได้จากการดำเนินธุรกิจปรับคุณภาพก๊าซธรรมชาติเข้ามาช่วยเสริมความแข็งแกร่งในไตรมาส 3/58 ซึ่งจะผลักดันให้ SCN เป็นผู้ให้บริการก๊าซธรรมชาติแบบครบวงจรมากยิ่งขึ้น หลังจากได้เซ็นสัญญากับบริษัท แพรกซ์แอร์ (ประเทศไทย) จำกัด เพื่อสั่งซื้อก๊าซคาร์บอนไดออกไซด์ นำมาใช้ดำเนินธุรกิจอีกด้วย จึงมั่นใจว่าบริษัทจะสามารถทำได้ตามเป้าหมายที่วางไว้
ล่าสุด บริษัทได้ติดกลุ่มการคำนวณดัชนี MSCI หรือ MSCI GLOBAL SMALL CAP INDICES ซึ่งเป็นดัชนีที่นักลงทุนสถาบันในภูมิภาคอื่นๆ ทั่วโลก นำมาใช้เป็นมาตรฐานในการวัดผลตอบแทนจากการลงทุน โดยการที่บริษัทติดโผในครั้งนี้ สะท้อนให้เห็นถึงความแข็งแกร่งในการดำเนินงานที่มีความสามารถในการขยายตัวทางธุรกิจได้อีกมาก จึงเชื่อว่าหุ้น SCN จะได้รับความสนใจจากนักลงทุนเข้ามาลงทุนอย่างแน่นอน